P6_TA(2005)0241

Βολιβία

Ψήφισμα του Ευρωπαϊκού Κοινοβουλίου σχετικά με τη Βολιβία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στη Βολιβία και, ειδικότερα, το ψήφισμά του της 23ης Οκτωβρίου 2003 [1],

- έχοντας υπόψη το άρθρο 115, παράγραφος 5, του Κανονισμού του,

A. ανησυχώντας έντονα για τη σοβαρή θεσμική κρίση που πλήττει τη δημοκρατία της Βολιβίας, ειδικότερα μετά την παραίτηση του Προέδρου Κάρλος Μέσα,

Β. επισημαίνοντας ότι η Βολιβία κατέχει την πρώτη θέση όσον αφορά τους δείκτες φτώχιας στη Νότια Αμερική,

Γ. επισημαίνοντας ότι η πλειοψηφία του λαού της Βολιβίας υποφέρει από σοβαρές ελλείψεις και ότι είναι απαραίτητο να αναληφθεί άμεσα δράση προκειμένου να εξασφαλισθεί ότι το αίτημά του για κοινωνική δικαιοσύνη θα τύχει θετικής απαντήσεως και ότι θα συνεχισθεί η διαδικασία της δημοκρατικής ανάπτυξης,

Δ. επισημαίνοντας ότι η κοινωνία της Βολιβίας εκφράζει βαθιά επιθυμία για πραγματική δημοκρατία, η οποία εκδηλώνεται και με την άμεση συμμετοχή του αυτόχθονος πληθυσμού στα κοινά,

Ε. επισημαίνοντας ότι μεγάλα τμήματα της κοινωνίας της Βολιβίας και, ειδικότερα, οι αυτόχθονες, οι αγρότες, οι εργάτες και οι άνεργοι έχουν το δικαίωμα να διεκδικούν νόμιμα και ειρηνικά τη συμμετοχή τους στη διακυβέρνηση της χώρας,

ΣΤ. επισημαίνοντας τον κίνδυνο που αποτελεί για την κοινωνική και πολιτική σταθερότητα της Βολιβίας η διαιώνιση σοβαρών και βαθύτατων ανισοτήτων, η παραγνώριση των δικαιωμάτων του αυτόχθονος πληθυσμού και η απειλή για τους φυσικούς πόρους και περιοχές που μπορεί να προκύψει από την αλόγιστη εκμετάλλευση των πόρων,

Ζ. επισημαίνοντας την όξυνση της αντιπαράθεσης κατά τις τελευταίες εβδομάδες, με γενική απεργία σε πολλές περιφέρειες, απεργίες πείνας, παύσεις εργασίας στους τομείς της εκπαίδευσης και της υγείας και δεκάδες χιλιάδες διαδηλωτές στους δρόμους,

Η. επισημαίνοντας ότι μπροστά στο κύμα των διαμαρτυριών, ο Πρόεδρος Μέσα έθεσε την παραίτησή του στη διάθεση της Εθνικής Συνέλευσης και ζήτησε από τους κοινωνικούς τομείς να εκφράσουν τις απόψεις τους ώστε το Κοινοβούλιο να επαναλάβει τις συνεδριάσεις του προκειμένου να συζητήσει και να αποφασίσει σχετικά με το μέλλον της χώρας,

1. επαναλαμβάνει τη σταθερή και αποφασιστική υποστήριξή του στο δημοκρατικό σύστημα, το κράτος δικαίου και την ισχύουσα συνταγματική τάξη στη Βολιβία και αναμένει ότι η παραίτηση του Προέδρου Μέσα δεν θα δημιουργήσει κενό εξουσίας το οποίο θα μπορούσε να γίνει αντικείμενο εκμετάλλευσης ώστε να απομακρυνθεί η χώρα από τον δρόμο του σεβασμού των δημοκρατικών αξιών και του κράτους δικαίου·

2. εκδηλώνει την ανησυχία του για τα πολιτικά και κοινωνικά γεγονότα που διαδραματίζονται στη Βολιβία, και ειδικότερα στη Λα Παθ, η οποία είναι έδρα της εκτελεστικής και νομοθετικής εξουσίας·

3. ελπίζει ότι θα εξευρεθεί συναινετική λύση στο πλαίσιο της κοινωνίας της Βολιβίας, ώστε οι φυσικοί πόροι της χώρας, και ειδικότερα οι ενεργειακοί πόροι, να συμβάλουν στην ανάπτυξη και την κοινωνική ευημερία των κατοίκων της·

4. απευθύνει έκκληση να συνεχισθούν οι προσπάθειες για βαθύτερη και ευρύτερη δημοκρατία στη Βολιβία και ζητεί από την Ευρωπαϊκή Ένωση και τα κράτη μέλη της να υποστηρίξουν δεόντως τις διαδικασίες για την αποκατάσταση της δημοκρατίας, ώστε να βγει η χώρα από το πολιτικό και οικονομικό τέλμα·

5. εκφράζει την πεποίθηση ότι είναι ανάγκη να προωθηθούν πεδία διαλόγου ώστε, με ειρηνικό τρόπο και στο πλαίσιο των δημοκρατικών θεσμών και της συνταγματικής τάξης, η Βολιβία να κατορθώσει να υπερβεί την κρίση, και ταυτοχρόνως απευθύνει έκκληση για μετριοπάθεια, ώστε να υπάρξει χώρος για εποικοδομητικό διάλογο μεταξύ όλων των τμημάτων του πληθυσμού, διάλογο που θα επιτρέψει την αποκατάσταση του αναγκαίου και ικανού κλίματος εμπιστοσύνης και κατανόησης ώστε να οδηγηθεί η χώρα σε ειρηνική επίλυση της κρίσης·

6. ζητεί την αποστολή αντιπροσωπείας του Ευρωπαϊκού Κοινοβουλίου στη Δημοκρατία της Βολιβίας προκειμένου να αναλύσει την υφιστάμενη κατάσταση επί τόπου και να προτείνει την κατάλληλη βοήθεια, ώστε να ενισχυθεί η ειρηνική και δημοκρατική επίλυση της κρίσης και δηλώνει ότι είναι διατεθειμένο να αποστείλει παρατηρητές στις εκλογικές διαδικασίες στις οποίες θα μπορούσε να ζητηθεί η παρουσία του·

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, στις κυβερνήσεις των κρατών μελών, στην κυβέρνηση και την Εθνοσυνέλευση της Δημοκρατίας της Βολιβίας, καθώς και στο Γενικό Γραμματέα της Οργάνωσης Αμερικανικών Κρατών.

[1] ΕΕ C 82 Ε της 1.4.2004, σ. 634.

--------------------------------------------------